Mikkelin kihlakunnanvirasto		LAUSUNTO
Syyttäjäosasto
PL 168, 50101 Mikkeli			12.9.2005
Puh. 010 36 27000
Telekopio 010 36 27019

Oikeusministeriö
PL 25
00023 Valtioneuvosto

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN LOPPUMIETINTÖÖN

Mikkelin kihlakunnanviraston syyttäjäosastolla tai tulossa olevan paikallisen syyttäjätoimen rakenneuudistuksen jälkeisessä Mikkelin keskusyksikössä tulee säilyttää nykyiset viisi syyttäjänvirkaa. Mikkelin syyttäjien tarvetta arvioitaessa tulee ottaa huomioon se, että yhteistoiminta-alueen päällikkö tai koko Etelä-Savon kattavan suuremman syyttäjäyksikön päällikkö tulee edelleen sijoitettavaksi Mikkeliin. Näin ollen on selvää, että Mikkelissä päällikkönä toimivan syyttäjän työt kohdentuvat suurelta osin muuhun kuin varsinaiseen rikosasioiden hoitamiseen.  Pieksämäellä ja Savonlinnassa tulee myös säilyttää syyttäjien lukumäärä (neljä) nykyisellä tasolla ottaen huomioon näiden syyttäjäyksiköiden saapuvien juttujen yhteismäärä.

Mikkelin syyttäjäosaston osalta yhdyn myös loppumietinnöstä ilmenevään sihteerien tarvetta koskevaan tarvesuunnitelmaan, jonka mukaan Mikkelissä tulisi olla kolme sihteeriä. Myös Mikkelin sihteerien tarvetta arvioitaessa tulee luonnollisesti ottaa huomioon se, että Mikkelin toimipaikka tulisi olemaan rakenneuudistuksen jälkeen Etelä-Savon alueen keskusyksikkö. Näin ollen merkittävä osa osastosihteerin/hallintosihteerin työajasta tulisi kulumaan muuhun kuin syyttäjäsihteerille tyypillisesti kuuluvien ja syyttäjän työtä tukevien tehtävien hoitamiseen.

Ottaen huomioon muun muassa Savonlinnan syyttäjäosaston vuosittain saapuvien juttujen huomattava määrä sekä kaikkien Etelä-Savon yhteistoiminta-alueen syyttäjäyksiköiden sihteerien tämänhetkinen todellinen työmäärä katson, että Mikkelin, Pieksämäen ja Savonlinnan sihteerien nykyinen yhteismäärä (kuusi) tulisi säilyttää ennallaan myös rakenneuudistusta toteutettaessa.

Muutoin Mikkelin syyttäjäosastolla ei ole huomautettavaa loppumietinnön sisältöön.

Ossi Jukarainen
Johtava kihlakunnansyyttäjä
Etelä-Savon yhteistoiminta-alueen päällikkö